প্রতিটি ভারতবাসীর রক্ত ফুটছে, ‘কঠোর জবাব দেবে ভারত’, ‘মন কি বাত’ থেকে হুঙ্কার প্রধানমন্ত্রীর

ওয়েবডেস্ক: কাশ্মীরের (Kashmir) পহেলগাম (pahalgam) কাণ্ডে ১২১ তম ‘মন কি বাত’ (Maan Ki Bat) থেকে ফের কঠোর বার্তা দিলেন প্রধানমন্ত্রী নরেন্দ্র মোদি (Pm Narendra Modi)। রবিবার এই অনুষ্ঠানের শুরুতেই ২২ এপ্রিল এই বর্বরোচিত হামলার ঘটনায় শোকজ্ঞাপন করেন প্রধানমন্ত্রী।

এদিন প্রধানমন্ত্রী বলেন, আজ যখন আপনাদের সামনে এই বক্তব্য রাখছি, তখন দেশবাসীর হৃদয় ভারাক্রান্ত। এই ঘটনা অত্যন্ত বেদনাদায়ক। এই হামলায় দেশের প্রতিটি নাগরিক আহত হয়েছে। হামলায় আক্রান্ত ক্ষতিগ্রস্ত পরিবারগুলির প্রতি গভীর সভানুভূতি রয়েছে আমাদের সকলের’।

মোদি বলেন, জঙ্গি হামলার কঠোর জবাব দেবে ভারত। আমার বিশ্বাস পহেলগামের ঘটনা দেখে প্রত্যেক ভারতীয়ের মনে রক্ত ফুটছে। পহেলগাম হত্যাকাণ্ডের কঠোর জবাব দেবে ভারত। এই হামলা সন্ত্রাসবাদের পৃষ্ঠপোষকদের কাপুরুষতা ও হতাশার প্রতিফলন। মন কি বাত থেকে আজ পহেলগাম কাণ্ড নিয়ে দ্বিতীয়বার মুখ খুললেন প্রধানমন্ত্রী।

কাশ্মীরে শান্তি প্রতিষ্ঠা, উন্নয়ন, শক্তিশালী গণতন্ত্রের কথা তুলে ধরে প্রধানমন্ত্রী বলেন, কাশ্মীর প্রগতির পথে হাঁটছিল, জঙ্গিরা তা ধ্বংস করতে চাইছে। দেশ প্রগতি, উন্নয়নের পথে অগ্রসর হচ্ছে, মহাকাশ বিজ্ঞানে ভারত অভূতপূর্ব সাফল্য অর্জন করেছে। বিশ্বব্যাপী এই আর্থিক মন্দার মাঝেও ভারত অর্থনীতির দিক দিয়ে এগিয়ে চলেছে। কিন্তু শত্রুরা সেই কাশ্মীরে শান্তির পথ নষ্ট করে হামলা চালাচ্ছে। মোদি বলেন, এই কাপুরোষিত হামলার পরেই গোটা দুনিয়া শোকবার্তা জানিয়েছে। সন্ত্রাসবাদের বিরুদ্ধে ভারতীয়দের ঐক্য শক্তিশালী হয়েছে।’’

আরও পড়ুন: পহেলগাঁও কাণ্ডের বদলা, ২৪ ঘণ্টায় ধূলিসাৎ পাঁচ জঙ্গির বাড়ি

প্রধানমন্ত্রী মোদি নিশ্চিত করেন, ‘‘জঙ্গি হামলায় যে সকল পরিবার তাদের প্রিয়জনকে হারিয়েছেন তারা ন্যায় বিচার পাবেন। আর হামলাকারীরা এই যোগ্য জবাব পাবে। বিশ্ব এখন ভারতীয়দের ঐক্য দেখছে, আর আমরা দৃঢ় সংকল্পের মধ্য দিয়ে সন্ত্রাসবাদের বিরুদ্ধে লড়াই চালিয়ে যাব।

দেশবাসীর উদ্দেশ্যে প্রধানমন্ত্রীর বার্তা, সন্ত্রাসবাদী হামলার ছবি দেখে আজ প্রতিটি ভারতবাসীর মনে রক্ত ফুটছে। ক্রোধের আগুনে জ্বলছে দেশ। পহেলগাম হামলা সন্ত্রাসবাদীদের হতাশার প্রতিফলন, এটা তাদের কাপুরুষতা ছাড়া আর কিছুই নয়। কাশ্মীরে শান্তি ফিরে আসছিল, আর্থিকভাবে মজবুত হচ্ছিল, বাড়ছিল পর্যটকদের সংখ্যা, কাশ্মীরবাসীর মুখে হাসি ফুটছিল, তরুণদের জন্য নতুন কাজের সুযোগ তৈরি হচ্ছিল। কিন্তু দেশের শত্রুরা এই উন্নতি দেখে ভয় পেয়ে গেছে, এটা তারা মেনে নিতে পারছে না।

তারা চায় আবার কাশ্মীর অশান্ত হোক, ছিন্নভিন্ন হয়ে যাক সব কিছু, তাই এত বড় ষড়যন্ত্র। সন্ত্রাসবাদের বিরুদ্ধে এই যুদ্ধে আজ দেশের ১৪০ কোটি ভারতবাসী একসঙ্গে দাঁড়িয়ে আছে, এটাই আমাদের বড় শক্তি। ঐক্যই সন্ত্রাসবাদ দমনে জঙ্গিদের সামনে একটি বড় চ্যালেঞ্জ। দেশ সন্ত্রাসবাদের বিরুদ্ধে সমস্ত রকম মোকাবিলায় প্রস্তুত। জাতি হিসেবে আমাদের দৃঢ় ইচ্ছাশক্তি প্রদর্শন করতে হবে। আজ বিশ্ব দেখছে, এই সন্ত্রাসবাদী হামলার পর পুরো দেশ এক সুরে কথা বলছে।

প্রধানমন্ত্রী বলেন, গোটা দেশে যে ক্ষোভ তৈরি হয়েছে, বিশ্ব দেখছে। বিশ্বনেতারাও আমাদের ফোন করে, চিঠি লিখে বার্তা দিয়েছেন। সকলেই একযোগে এই সন্ত্রাসবাদী হামলার তীব্র নিন্দা, নিহতদের পরিবারের প্রতি সমবেদনা জ্ঞাপন করেছেন। সন্ত্রাসবাদের বিরুদ্ধে আমাদের লড়াইয়ে সমগ্র বিশ্ব ১৪০ কোটি ভারতীয়ের পাশে দাঁড়িয়েছে। অবশ্যই ভুক্তভোগী পরিবারগুলি ন্যায়বিচার পাবে। এই অপরাধের কঠোর থেকে কঠোরতম সাজা দেওয়া হবে। ন্যায় বিচার হবেই।